ተጋላጭነታቸው የአልኮል መጠጥ በሚያስከትለው አሉታዊ ጫና ብቻ የሚገለጽ የውጭ አገሮች ዩኒቨርሲቲዎች እንኳን፣ መጠጥ ቤቶችን ከዩኒቨርሲቲዎች አቅራቢያ ለማራቅ የተለያዩ ሕጎችን አውጥተዋል። ለአብነት በህንድ የተለያዩ ከተሞች ከ100 ሜትር ጀምሮ መጠጥ ቤቶችን ከትምህርት ተቋማት ቅጥር ግቢ የሚያርቁ ሕጎች አውጥተዋል። ታይላንድም እንዲሁ ከዩኒቨርሲቲዎች እስከ 300 ሜትር ርቀት አልኮል መጠጥ እንዳይሸጥ ገድባለች። በእነዚህ አገሮችና ከተሞች መጠጥ ቤቶች የከተሞቹ ዋነኛ የገቢ ምንጭ ሆነውም ሳለ ነው ከዚህ ውሳኔ ላይ የደረሱት። ይህን ዓይነት ጫና የሌለብን፣ ይልቁንም በመጠጥና በጫት ቤቶቹ የከፋ ችግሮች የተጋረጠብን እኛ ደግሞ ሕጎቹን ወደ አገራችን ሁኔታ አጣጥመን መጠቀም ግድ ይለናል። በመሆኑም የዩኒቨርሲቲ አስተዳደርና ዩኒቨርሲቲዎቹ ያሉባቸው ከተሞች አስተዳደሮች በጋራ ሆነው ዘላቂ እልባት ሊሰጡት የሚገባ ችግር ነው። መንግሥትም እንዲህ ዓይነት ችግሮች እዚህም እዚያም እንዳይፈጠሩ የሚያደርግ ጥብቅና ወጥ አሠራር በመዘርጋት ከዩኒቨርሲቲዎቹ ጎን መቆሙን ማረጋገጥ አለበት።
